b'\n_START_ARTICLE_\nYmp\xc3\xa4rist\xc3\xb6lupa\n_START_SECTION_\nLupaviranomaiset\n_START_PARAGRAPH_\nLupaviranomaisena toimivat yleens\xc3\xa4 aluehallintovirastot (AVI). Kuitenkin ne ymp\xc3\xa4rist\xc3\xb6luvat, joiden my\xc3\xb6nt\xc3\xa4mist\xc3\xa4 ei ole erityisesti s\xc3\xa4\xc3\xa4detty valtiollisen ymp\xc3\xa4rist\xc3\xb6viranomaisen toimivaltaan kuuluvaksi, my\xc3\xb6nt\xc3\xa4\xc3\xa4 kunnallinen ymp\xc3\xa4rist\xc3\xb6nsuojeluviranomainen (yleens\xc3\xa4 ymp\xc3\xa4rist\xc3\xb6lautakunta).\n_START_SECTION_\nLupaharkinta\n_START_PARAGRAPH_\nLupaharkinnassa arvioidaan, t\xc3\xa4ytt\xc3\xa4\xc3\xa4k\xc3\xb6 toiminta lain ja asetuksen vaatimukset. My\xc3\xb6nt\xc3\xa4misen edellytyksen\xc3\xa4 on, ettei toiminnasta aiheudu lupam\xc3\xa4\xc3\xa4r\xc3\xa4ykset ja sijoituspaikka huomioon ottaen terveyshaittaa, merkitt\xc3\xa4v\xc3\xa4\xc3\xa4 muuta ymp\xc3\xa4rist\xc3\xb6n (maaper\xc3\xa4n, pohjaveden, meren) pilaantumista, tai erityisten luonnonolosuhteiden huonontumista, tai vedenhankinnan, tai muun t\xc3\xa4rke\xc3\xa4n yleisen k\xc3\xa4ytt\xc3\xb6mahdollisuuden vaarantumista toiminnan vaikutusalueella. Toiminnasta ei saa aiheutua my\xc3\xb6sk\xc3\xa4\xc3\xa4n kohtuutonta rasitusta naapureille (yleens\xc3\xa4 melu).\n_START_SECTION_\nLuvan saajan vastuita ja velvollisuuksia\n_START_PARAGRAPH_\nToiminnanharjoittaja on yleens\xc3\xa4 velvollinen ottamaan toiminnalleen lakis\xc3\xa4\xc3\xa4teisen ymp\xc3\xa4rist\xc3\xb6vahinkovakuutuksen. Luvan saajalla voi olla my\xc3\xb6s vastuu pilaantuneen maaper\xc3\xa4n ja pohjaveden puhdistamistarpeen selvitt\xc3\xa4misest\xc3\xa4 ja puhdistamisesta. Useissa tapauksissa edellytet\xc3\xa4\xc3\xa4n seuraamaan, sek\xc3\xa4 pysym\xc3\xa4\xc3\xa4n ennalta m\xc3\xa4\xc3\xa4ritellyill\xc3\xa4 tasoilla p\xc3\xa4\xc3\xa4st\xc3\xb6iss\xc3\xa4 ja melussa. Lupaa my\xc3\xb6nnett\xc3\xa4ess\xc3\xa4 voidaan peri\xc3\xa4 my\xc3\xb6s pantti, jonka saa takaisin vasta kun toiminnan loputtua on tehty hyv\xc3\xa4ksytysti kaikki vaaditut toimenpiteet, kuten pilaantuneiden maiden poisto ja k\xc3\xa4sittely. T\xc3\xa4ll\xc3\xa4 varmistetaan se, ett\xc3\xa4 toiminnan p\xc3\xa4\xc3\xa4ttyess\xc3\xa4 ymp\xc3\xa4rist\xc3\xb6 ennallistetaan mahdollisimman alkuper\xc3\xa4iseen kuntoon. Vastuu on ensisijaisesti toimijalla.\n_START_SECTION_\nYmp\xc3\xa4rist\xc3\xb6ilmoitus\n_START_PARAGRAPH_\nToimijan on teht\xc3\xa4v\xc3\xa4 tietyist\xc3\xa4 tilap\xc3\xa4isist\xc3\xa4 toiminnoistaan ilmoitus ymp\xc3\xa4rist\xc3\xb6viranomaisille. N\xc3\xa4it\xc3\xa4 ovat ymp\xc3\xa4rist\xc3\xb6nsuojelulain 10. luvun mukaiset ilmoitukset, jotka koskevat tilap\xc3\xa4ist\xc3\xa4 melua ja t\xc3\xa4rin\xc3\xa4\xc3\xa4, koetoimintaa ja poikkeuksellisia tilanteita, joista voi aiheutua ymp\xc3\xa4rist\xc3\xb6haittoja, ja pilaantuneen maan puhdistamista koskeva ilmoitus. Ymp\xc3\xa4rist\xc3\xb6lupaviranomainen antaa ilmoituksesta p\xc3\xa4\xc3\xa4t\xc3\xb6ksen, jossa voi olla toimintaa koskevia m\xc3\xa4\xc3\xa4r\xc3\xa4yksi\xc3\xa4.\n_START_SECTION_\nLupavalvonta\n_START_PARAGRAPH_\nValvontaviranomaisina toimivat elinkeino-, liikenne- ja ymp\xc3\xa4rist\xc3\xb6keskukset (ELY) ja kunnan ymp\xc3\xa4rist\xc3\xb6suojeluviranomaiset.'